****

Hiv száma: *53239-1/2012.*

\_\_ napirend

**Eger Megyei Jogú Város Önkormányzata Közgyűlésének rendelet-tervezete**

**az idegenforgalmi adó rendelet módosításáról**

*/egy fordulóban kerül tárgyalásra/*

**Tisztelt Közgyűlés!**

Az Országgyűlés jelenleg is tárgyalja **az egyes adótörvények és azzal összefüggő egyéb törvények módosításáról szóló T/8750 számú törvényjavaslatot**. A törvényjavaslathoz nagy számú módosító javaslat érkezett, **végszavazás a bizottsági tárgyalások után a közgyűlési döntés előtt várható.**

Rendelet tervezetünk kidolgozása során ebből a „munkaanyagból” tudtunk meríteni, hiszen amennyiben 2013. január 1-jétől módosítani akarjuk a helyi adóinkról szóló rendeleteinket *(közte az idegenforgalmi adót)*, úgy a **2012. novemberi közgyűlésnek** azokat el kell fogadnia. Ugyanis Magyarország gazdasági stabilitásáról szóló 2011. évi CXCIV. törvény 32.§-a alapján adókötelezettség, csak önálló jogszabályban, vagy csak kizárólag adózást érintő jogszabályokkal közösen szabályozható *(átláthatóság)* és adózókra terhes módosítás esetén **minimum 30 nappal a hatálybalépés előtt ki kell hirdetni.**

Az önkormányzatokat érintő változások az adóbevételeket is érintik. Jövőre a **gépjárműadó bevétel kiesés** már jelentős lesz, hiszen az adó 60%-a nem marad az önkormányzatoknál. Eger esetében a bevételcsökkenés **meghaladja a 200-220 millió forintot**.

Rendeletünk módosítását a költségvetési kényszer és törvény változása indokolja. Jelen **rendelet módosítására a felhatalmazást** a helyi adókról szóló 1990. évi C. törvény *(továbbiakban: Htv.)* 1.-7. §-ai biztosítják.

Az önkormányzat adóbevételei a szeptemberi zárás adatainak megfelelően időarányos teljesülésnek megfelelően alakultak (*3/4 éves zárás adatai*), **3.638,5 millió forint adóbevételt[[1]](#footnote-1) használhatott fel Eger Megyei Jogú Város Önkormányzata**, az akkor **95,38%-os teljesülésnek** felel meg. A teljesülés százaléka jobb, mint tavaly (94%) és az azt megelőző évben (82%), annak ellenére, hogy az idei adóbevételek a 2011. évinél 252 millió forinttal magasabb előirányzati összegben kerültek elfogadásra. Az iparűzési adóból *– 1-9 hó adataira figyelemmel -* 183 millió forinttal nagyobb bevétel realizálódott, mint egy évvel ezelőtt. Az ingatlanadókból befolyó összeg is 109,5 millió forinttal szintén több, mint a tavalyi év hasonló időszakában beérkezett adók összegei.

**Az előző évek hasonló időszakaihoz képest jelentős a bevételi többlet**. Az emelkedés részint az iparűzési adóalapban bekövetkezett kedvező változás *(kiemelt adózók árbevételének növekedése)*, részint a szűk körre kiterjesztett építményadó mérték növekedés, valamint az ellenőrzési és behajtási munkák eredményeként realizálódott. 2010. évhez képest 834,5 millió forinttal, a 2011. évhez viszonyítva 287,4 millió forinttal növekedtek az adó és díj jellegű bevételeink. Az **idegenforgalmi adóbevételeink is 8.280 ezer forinttal emelkedtek**.

A pénzügyi zárás számadatai és a várhatóan még befolyó adók és díjak **reális alapot adnak arra, hogy 2012. december 31-ig az előirányzott bevételek teljesüljenek**, akár még többlettel is.

Az önkormányzatot megillető adójellegű bevételek legjelentősebb része a helyi iparűzési adóból befolyó összeg (65,4%), de kiemelkedő a helyi építmények és beépítetlen telkek után megfizetett adórész aránya is (22,1%). Az **idegenforgalmi adóbevételek az adóbevételek 2,5%-át tették ki.**



*Forrás: 2012. szeptember 30-i zárás Eger MJV PH Adó Iroda*

Az első 9 hónap adatai alapján a **városban eltöltött és bevallott vendégéjszakák számai** *- a bevallási adatok alapján –* **14,5 ezer nappal nőttek** a megelőző év hasonló időszakához képest. Az adókötelezettségek fokozott ellenőrzése okán is, a két évvel ezelőtti vendégnapok számát, több mint 32 ezer nappal haladják meg az idén bevallott, felderített vendégnapok számai.

|  |  |  |  |  |
| --- | --- | --- | --- | --- |
|  | 2010 | 2011 | 2012 | **növekedés** |
| összes bevallott vendégnap száma | 244 632 | 262 600 | 277 100 | 14 500 |
| ebből adóköteles napok száma | 188 157 | 204 301 | 213 452 | 9 151 |
| ebből adómentes napok száma | 56 475 | 58 299 | 63 648 | 5 349 |
| bevallott IFA | 67 444 740 | 77 099 910 | 85 380 800 | 8 280 890 |

*Forrás: 2012. szeptember 30-i zárás Eger MJV PH Adó Iroda*

*Forrás: Eger MJV PH Adó Iroda bevallási adatok*

A 2011. évhez képest 2012. év első 9 hónapjában **12.593 nappal több vendégéjszakát** töltöttek és vallottak az adózók Egerben.

Ebben az adónemben önkormányzati **adókedvezmény nincs**, az alkalmazott **adó mérték** személyenként és vendégéjszakánként: **400 Ft**.

A Htv. 6. §-a c) pontja értelmében **a tartózkodási idő utáni idegenforgalmi adóra vonatkozó törvényi felső mérték** 2005. január 1-jétől a KSH által közzétett fogyasztói árszínvonal változással *– 2003. évtől kezdődően az adóévet megelőző második évig eltelt évek inflációs adatával korrigálva –* valorizálható. A törvényi felső mérték és a valorizáció együttesen határozza meg ezen adónemekben az adómaximumot.A KSH által közzétett adatok alapján a fogyasztói árszínvonal-változás (infláció) a 2003. évben 4,7 %, a 2004. évben 6,8 %, a 2005. évben 3,6 %, a 2006. évben 3,9 %, a 2007. évben 8 %, a 2008. évben 6,1 %, a 2009. évben 4,2 %, a 2010. évben 4,9 %, a 2011. évben 3,9 % volt.

A Htv. hivatkozott rendelkezése szerint tehát az idegenforgalmi adónemben az adómaximum (a törvényi felső adómérték szorozva 1,047-tel, 1,068-cal, 1,036-tal, 1,039-cel, 1,08-cal, 1,061-el, 1,042-vel, 1,049-cel, 1,039-cel) **2013. január 1-jétől** **469,9 Ft/vendégéjszaka összegben kerül meghatározásra.**

**Kommunális jellegű adót (idegenforgalmi adó) érintő módosítási javaslat**

Az ***idegenforgalmi adóban*** 2012. évben a maximális mérték 431 Ft, az egri mérték 400 Ft volt. A törvényi maximum **92,8%-át „használta ki” az önkormányzat** a megállapított mérték kapcsán. Amennyiben ezt a százalékos arányt kívánjuk fenntartani 2013. évtől, úgy 436 Ft-ra kellene az adómértéket megemelni. Az egyszerűbb kezelés érdekében **javasoljuk az adó mértékét** - 30Ft-tal növelten - **430 Ft-ban meghatározni.**

**Fontos kihangsúlyozni, hogy az adót az itt vendégéjszakát eltöltő turisták fizetik, a szálláshelyek beszedői minőségben vesznek részt az adó befizetésében.**

Az emelés mintegy **7-8 millió forint adó bevételt** generál, ha a normatív finanszírozás nem változik, úgy **összesen 17,5-20 millió forint várható az emelés következtében**.

A **törvény változása okán** 2013. január 1-jétől az egyház tulajdonában lévő épületben, telken vendégéjszakát – kizárólag az egyház hitéleti tevékenységében való részvétel céljából – eltöltő **egyházi személy adómentességet élvez**, így önkormányzati rendeletünk melléklete is korrekcióra szorul. A kedvezményi szabályozás módosulása miatt a rendelet 3. mellékletét is módosítani *(„f mező”)* javasoljuk.

Az **adóeljárási szabályaink tervezett változtatásai** beépülnek az idegenforgalmi adórendelet szövegébe, így a jövőben ennek megfelelőn lehet, illetve kell a bevallásokat, befizetések teljesíteni az adózóinknak.

Kérem a Tisztelt Közgyűlést a rendelet-tervezet elfogadására.

Eger, 2012. november 22.

|  |  |  |
| --- | --- | --- |
|  |  | **Dr. Kovács Luca s.k.** |
|  | Eger Megyei Jogú Város Jegyzője |

1. ***Jelenleg már 3 804 644 468 forintra növekedett, így a teljesülés 99,74%-os.*** [↑](#footnote-ref-1)